31999R2757
L 331/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2757/1999 НА КОМИСИЯТА
от 22 декември 1999 година
за изменение на приложения I и II към Регламент (ЕИО) № 2377/90 на Съвета относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2377/90 на Съвета от 26 юни 1990 г. относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход (1), последно изменен с Регламент (ЕО) № 2728/1999 на Комисията (2), и по-специално членове 6, 7 и 8 от него,
като има предвид:
(1)
че съгласно Регламент (ЕИО) № 2377/90, постепенно трябва да се определят максимално допустими граници на остатъчни вещества за всички използвани в Общността фармакологично активни субстанции във ветеринарномедицински продукти, предназначени за прилагане при животни, използвани за храна;
(2)
че максимално допустими граници на остатъчни вещества може да се определят, едва когато Комитетът за ветеринарномедицинските продукти прегледа всички данни, свързани с безопасността на остатъците от съответното вещество за потребителите на храни от животински произход и въздействието на остатъчните вещества върху промишлената преработка на храни;
(3)
че при установяването на максимално допустими граници на остатъчни вещества от ветеринарномедицински продукти в храните от животински произход, следва да се уточнят животинските видове, в които могат да се съдържат остатъчни вещества, нивата, които могат да са налични във всяка от съответните месни тъкани, получени от обработеното животно (прицелна тъкан) и естеството на остатъчното вещество, необходимо на остатъчните вещества (маркерно остатъчно вещество);
(4)
че за контрола на остатъчните вещества, според разпоредбите на съответното законодателство на Общността, обикновено трябва да се определят максимално допустими граници на остатъчни вещества за прицелните тъкани на черния дроб или бъбреците; като има предвид, обаче, че черният дроб и бъбреците често се отстраняват от кланични трупове, предмет на международна търговия, следователно трябва да се определят и максимално допустими граници на остатъчни вещества за мускулните или мастните тъкани;
(5)
че за случаите на ветеринарномедицински продукти, предназначени за птиците носачки, животните в период на лактация или за медоносните пчели, трябва също да бъдат определени максимално допустими граници за яйцата, млякото и меда;
(6)
че каразолол и пенетамат трябва бъдат включени в приложение I към Регламент (ЕИО) № 2377/90;
(7)
че urginea maritima, phytolacca americana, левотироксин, бариев селенат и 3,5-дийодо-L-тирозин трябва да бъдат включени в приложение II към Регламент (ЕИО) № 2377/90;
(8)
че следва да се предвиди достатъчен срок преди влизането в сила на настоящия регламент, за да се позволи на държавите-членки, предвид разпоредбите на настоящия регламент, да направят необходимото адаптиране в разрешителните за пускане на пазара на съответните ветеринарномедицински продукти, издавани съгласно Директива 81/851/ЕИО на Съвета (3), изменена с Директива 93/40/ЕИО (4);
(9)
че мерките, предвидени в настоящия регламент, са в съответствие със становището на Постоянния комитет за ветеринарномедицинските продукти,
ПРИЕ НАСТОЯЩИЯ РЕГЛАМЕНТ:
Член 1
Приложения I и II към Регламент (ЕИО) № 2377/90 се изменят съгласно приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага от шейсетия ден след публикуването му.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 1999 година.